Woordeboeke by die dosyne
JY LEES NOU Woordeboeke by die dosyne
04 Januarie 2013
Ek onthou nog toe ek my eerste woordeboek gekry het. ’n Verklarende Afrikaanse woordeboek wat my ma in my gr. 7-jaar vir my gekoop het. Ek het hom soos goud opgepas, en vandag lê hy in ’n laai langs my rekenaar, waar ek hom gereeld uithaal wanneer ek skryf.
Vandag lê daar sewe woordeboeke op my lessenaar: elkeen verskillend en gespesifiseer vir 'n ander behoefte. Elkeen van dié woordeboeke is prakties, maklik om te verstaan en nuttig.
'n Mens kry tweetalige en meertalige woordeboeke, vakwoordeboeke, naslaanwerke, gidse en blokraaiwoordeboeke. En dan kry ons deesdae ook aanlynwoordeboeke.
Wat doen jy as jou Engelse kollega ’n woord gebruik wat jy nog nooit gehoor het nie? Of as jy ’n Engelse e-pos tik en skielik ontgaan ’n woord jou. Of jy kan nie onthou wat die Engels vir praktyk is nie - practice of practise. Ons almal moet een of ander tyd ’n verslag, ’n brief of ’n e-pos skryf. En as jou taalgebruik onprofessioneel of onvanpas is, is dit net tot jou nadeel.
As 'n mens só daarna kyk, is dit maklik om te verstaan dat boekwinkels rakke en rakke vol woordeboeke pak.
Die boek maak Afrikaans en Engels makliker as wat jy verwag deur die 1 000 mees gebruikte woorde en hul hoofbetekenisse uiteen te sit. Dit gee ook vertalings vir elke woord, natuurlike voorbeeldsinne en -frases en gebruiksnotas en illustrasies. Dit bevat ook 'n bylae met ’n prentwoordeboek, tematiese woordeboek, aktiwiteite en inligting oor Suid-Afrika en Namibië.
Pansegrouw Superblokraaiwoordeboek (Louise Pansegrouw, Pharos, R475)
Dié legendariese woordeboek is onlangs hersien en bygewerk. Dit bied die antwoorde op byna 155 000 leidrade sodat jy nie vinnig weer jou blokraai onvoltooi sal los nie. Afkortings, akronieme, die Griekse, Hebreeuse en Romeinse alfabet, simbole van die chemiese elemente, geboortestene, sterretekens en voertuigregistrasieletters maak dié blokraaiwoordeboek super.